હું સામાન્ય સભ્યની રૂએ પરિષદપ્રમુખ સિતાંશુ યશશ્ચંદ્રને અપીલ કરું છું કે વારંવાર પરિષદના ઠરાવની અવહેલના કરી સંસ્થાવિરોધી પ્રવૃત્તિ કરનાર ઉપપ્રમુખ રાજેન્દ્ર પટેલને ગુજરાતી સાહિત્ય પરિષદના બંધારણની કલમ-૨૧ અંતર્ગત કાર્યવાહી કરે. કેમ કે આ પૂર્વે પણ પરિષદના ઠરાવને અને આચારસંહિતાને આધારે તત્કાલીન ખજાનચી માધવ રામાનુજ, ગ્રંથાલયમંત્રી કીર્તિદા શાહ તથા બીજાઓએ નૈતિકતાના આધારે રાજીનામાં આપ્યાં હતાં. જો રાજેન્દ્ર પટેલ એવો તર્ક આગળ ધરતા હોય કે હું તો માત્ર મંચ પર ગયો હતો અને અકાદમીપ્રમુખ સાથે મંચ પર ભાગીદારી કરી હતી, તો એ તર્ક એ માટે ગ્રાહ્ય ન રાખી શકાય, કેમ કે ઠરાવનું ઉલ્લંઘન તે ઉલ્લંઘન છે, જેમ ગેરરીતિ પાઈની હોય કે કરોડની. અકાદમીના સહકારમાં કોઈ કાર્યક્રમ ન કરવો અને મંચ પર પણ ન જવું એ આચારનું અનેક મિત્રોએ સહર્ષ પાલન કર્યું છે અને નુકસાન પણ વેઠ્યું છે, જેમાં વડોદરાની અક્ષરા સંસ્થાના પ્રમુખ પ્રોફેસર ભરત મહેતા પણ આવે છે. આશા કરું છું કે જેમ ભૂતકાળમાં પ્રમુખ ધીરુભાઈ પરીખ, ટ્રસ્ટી નિરંજન ભગત તથા ચંદ્રકાન્ત ટોપીવાળાએ ઉપર્યુક્ત સાહિત્યકારોનાં રાજીનામાં સ્વીકાર્યાં હતાં તેમ પ્રમુખ સિતાંશુ યશશ્ચંદ્ર પરિષદમાં રહી સતત અકાદમીને સાથ આપનાર આ ઉપપ્રમુખ ઉપર પણ કાર્યવાહી કરે અને નૈતિકતાના આધારે એમનું રાજીનામું લે, અન્યથા સ્વાયત્તતા જેવાં મૂલ્ય બાબતે ફરી પરિષદમાં એક છીંડું પડશે અને પછી પરિષદ પરિષદ નહીં રહે. વળી પરિષદમાં ચાલતી ‘સમરથ કો નહીં દોષ ગોસાંઈ’વાળી પરંપરા વધુ દૃઢ બનશે.